
REFERAT DE APROBARE
Subsemantul Bucuroiu Constantin primar al oraşului Boldeşti-Scăeni, supun spre analiza şi aprobarea Consiliului Local Proiectul de hotărâre privind desemnarea persoanei care va ţine Registrul de evidenţă a datoriei publice locale şi Registrul de evidenţă a garanţiilor locale ale oraşului Boldeşti-Scăeni
În conformitate cu prevederile art. 62 alin. (5) şi (6) din Legea nr. 273/2006, privind finanţele publice locale, cu modificările şi completările ulterioare, valoarea totală a datoriei contractate de autoritatea administraţiei publice locale trebuie înscrisă în registrul de evidenţă a datoriei publice locale al acestei autorităţi şi se raportează anual prin situaţiile financiare. Registrul de evidenţă a datoriei publice locale include informaţii prin care se specifică suma totală a datoriilor autorităţilor administraţiei publice locale, precum şi detalierea datoriilor şi alte informaţii stabilite prin norme metodologice privind registrul de evidenţă a datoriei publice locale, emise de Ministerul Finanţelor Publice.
Potrivit prevederilor art. 62 alin. (5) - (8) din Legea nr. 273/2006, ale O.U.G. nr. 64/2007, privind datoria publică, cu modificările şi completările ulterioare, autorităţile executive ale administraţiei publice locale au obligaţia de a înfiinţa sau, după caz, de a menţine, pe suport de hârtie şi/sau în format electronic, Registrul de evidenţă a datoriei publice locale a unităţii administrativ-teritoriale şi Registrul de evidenţă a garanţiilor locale a unităţii administrativ-teritoriale.
Registrul de evidenţă a datoriei publice locale a unităţii administrativ-teritoriale evidenţiază, din punct de vedere informativ, în ordine cronologică, situaţia tuturor obligaţiilor financiare ale unităţii administrativ-teritoriale provenind din finanţările rambursabile angajate direct de către aceasta, pe baze contractuale, în condiţiile Legii nr. 273/2006, cu modificările şi completările ulterioare, şi ale Ordonanţei de urgenţă a Guvernului nr. 64/2007, cu modificările şi completările ulterioare.
Registrul de evidenţă a garanţiilor locale evidenţiază, din punct de vedere informativ, în ordine cronologică, situaţia tuturor obligaţiilor financiare ale unităţii administrativ-teritoriale provenind din garantarea de către aceasta, a împrumuturilor contractate de operatorii economici ori de serviciile publice din subordinea respectivei unităţi administrativ-teritoriale, precum şi din avalizarea biletelor la ordin contractate, respectiv emise de operatorii economici şi/sau de serviciile publice din subordinea respectivei unităţi administrativ - teritoriale, în condiţiile Legii nr. 273/2006, cu modificările şi completările ulterioare, şi ale Ordonanţei de urgenţă a Guvernului nr. 64/2007, cu modificările şi completările ulterioare.

Potrivit pct. 9 din Cap.l - înregistrarea datoriei publice din Anexa 1- Norme Metodologice pentru înregistrarea şi raportarea datoriei publice la Ordinul ministrului economiei şi finanţelor nr. 1059/2008, cu modificările şi completările ulterioare, persoana care va ţine Registrul de evidenţă a datoriei publice locale a unităţii administrativ - teritoriale şi Registrul de evidenţă a garanţiilor locale ale unităţii administrativ-teritoriale se numeşte şi se înlocuieşte, după caz, prin hotărâre a consiliului local al comunei, oraşului, municipiului, sectorului municipiului Bucureşti, consiliului judeţean sau a Consiliului General al Municipiului Bucureşti, după caz.
Urmare celor mai sus prezentate se impune desemnarea unei persoane, funcţionar public în aparatul de specialitate al primarului oraşului Boldeşti-Scăeni, ca persoană responsabilă să ţină Registrul de evidenţă a datoriei publice locale şi Registrul de evidenţă a garanţiilor locale ale oraşului Boldeşti-Scăeni.
Având în vedere cele prezentate mai sus, propun desemnarea persoanei care va ţine Registrul de evidenţă a datoriei publice locale şi Registrul de evidenţă a garanţiilor locale ale oraşului Boldeşti-Scăeni
PRIMAR,
BUCUROIU CONSTANTIN

